แบงก์รัฐอุ้มมาร์ค
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ปล่อยกู้อาชีพนอกระบบเต็มถังออมสิน2พันล.เสียหายไม่ขอรับ
โพสต์ทูเดย์ — ธนาคารรัฐกระโจนใส่โครงการประชาวิวัฒน์เต็มถัง 5,000 ล้าน ออมสินปักธง 2,000 ล้าน ธ.ก.ส.จับรถจักรยานยนต์แท็กซี่
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารได้ตั้งวงเงินในการปล่อยกู้ตามแผนปฏิบัติการประชาวิวัฒน์ ที่รัฐบาลนายอภิสิทธิ์ เวชชาชีวะ ต้องการเปิดทางสร้างโอกาสให้กับประชาชนที่ประกอบอาชีพนอกระบบไว้ 2,000 ล้านบาท จากที่รัฐบาลตั้งวงเงินในการปล่อยกู้แก่ประชาชนที่ประกอบอาชีพอิสระทั้งสิ้น 5,000 ล้านบาท
ทั้งนี้ ธนาคารออมสินจะปล่อยสินเชื่อให้แก่ผู้ประกอบอาชีพสุจริตทุกอาชีพ อาทิ พ่อค้า แม่ค้า รูปแบบการปล่อยกู้จะเหมือนสินเชื่อธนาคารประชาชนที่ดำเนินการได้ดีอยู่แล้ว แต่จะแยกบัญชีออกจากธนาคารประชาชนเพื่อความชัดเจนในการประเมินผลความสำเร็จ
นายเลอศักดิ์ กล่าวว่า การปล่อยกู้ในโครงการประชาวิวัฒน์ การคิดดอกเบี้ยจะเหมือนธนาคารประชาชน คือปีแรกดอกเบี้ยเดือนละ 0.75% และเมื่อมีการผ่อนชำระดี 1 ปี ปีที่สอง จะคิดดอกเบี้ยแค่เดือนละ 0.50% ระยะเวลาการผ่อนชำระคืนเงินกู้ 5 ปี ธนาคารปล่อยกู้รายละไม่เกิน 1 แสนบาท
นายเลอศักดิ์ กล่าวว่า การปล่อยกู้ในโครงการนี้ธนาคารจะไม่ขอเงินสนับสนุนหรือรับการชดเชยจากรัฐบาล ในกรณีที่เกิดความเสียหายจากการดำเนินการโครงการประชาวิวัฒน์ เนื่องจากเชื่อว่ามีระบบการบริหารความเสี่ยงที่ดี
 
“เราเชื่อว่าสามารถควบคุมการปล่อยกู้ได้ โดยไม่ทำให้ธนาคารเสียหาย หรือมีหนี้เสียเกินกว่าการควบคุม” นายเลอศักดิ์ กล่าว
ปัจจุบันธนาคารออมสินมีหนี้ที่ไม่ก่อให้เกิดรายได้เพียง 1.74% ของสินเชื่อรวมซึ่งถือว่าต่ำมาก มีสภาพคล่องที่รองรับการสำรองหนี้เสียได้มากกว่ามาตรฐานขั้นต่ำที่รัฐกำหนด มีเงินกองทุนถึง 12% 
นายเลอศักดิ์ กล่าวว่า การดำเนินการในปี 2554 ธนาคารตั้งเป้าขยายสินเชื่อเพิ่มขึ้นอย่างน้อย 8% คิดเป็นสินเชื่อสุทธิที่ต้องเพิ่มขึ้นร่วม 1 แสนล้านบาท โดยจะเน้นปล่อยกู้ให้กับรายย่อย โดยคาดว่าจะมีผลกำไรจากการดำเนินงานไม่ต่ำกว่า 2 หมื่นล้านบาท
สำหรับผลการดำเนินงานในปี 2553 คาดว่าจะมีผลกำไรไม่ต่ำกว่า 1.9 หมื่นล้านบาท จนสามารถจ่ายเงินโบนัสให้กับพนักงานได้ 5 เดือนกว่า มีสินทรัพย์อยู่ 1.4 ล้านล้านบาท สินเชื่อ 1 ล้านล้านบาท ลงทุนในตราสารหนี้ 2.1 แสนล้านบาท 
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า นโยบายประชาวิวัฒน์ถือเป็นโอกาสให้ธนาคารสามารถขยายสินเชื่อให้กับเกษตรกรได้ โดยจะให้สินเชื่อกับผู้ประกอบอาชีพขับรถแท็กซี่ รถจักรยานยนต์รับจ้าง ทั้งในรูปของการปล่อยกู้แก่สหกรณ์และรายบุคคล
 
“ในเบื้องต้นคาดว่ามีระยะเวลาผ่อน 7 ปี อัตราดอกเบี้ยให้กลุ่มสหกรณ์ 6.75% สหกรณ์อาจบวกเพิ่มจากสมาชิกได้ 2% ผ่อนต่อวันแค่ 300 บาท ส่วนรถจักรยานยนต์จะปล่อยกู้รายละ 45 หมื่นบาท ผ่อนไม่เกิน 5 ปี” นายลักษณ์ กล่าว